KarloJännäri , sérfræðingur sem var fengin til Íslands skömmu eftir bankahrunið til að greina framkvæmd og eftirlit með fjármálastarfsemi hérlendis , sagði það hafa verið mikinn galla að Seðlabanki Íslands og Fjármálaeftirlitið ( FME ) hefðu ekki heyrt undir sama ráðuneyti . Í skýrslu sem kann skilaði kom fram að sameina ætti þær stofnanir hið fyrsta , í það minnsta færa þær undir sama ráðuneyti . Á árinu 2009 var stofnað sérstakt efnahags - og viðskiptaráðuneyti og yfirstjórn bæði Seðlabanka Íslands og Fjármálaeftirlits færð undir það ráðuneyti . Síðar voru báðar stofnanirnar færðar undir fjármála - og efnahagsráðuneytið og því hefur ráðgjöf Jännäriverið fylgt að mestu undanfarin ár . Þ.e. að Seðlabankinn og Fjármálaeftirlitið hafa heyrt undir sama ráðuneyti . Á þessu var breyting í janúar þegar málefni Seðlabankans voru færð yfir til forsætisráðuneytisins . Að sögn Bjarna Benediktssonar forsætisráðherra var það gert til að tryggja sjálfstæði Seðlabankans . Þar með var yfirstjórn yfir Seðlabanka Íslands og Fjármálaeftirlits slitin aftur í sundur , þvert á þær ráðleggingar sem Jännäri hafði veitt eftir bankahrunið . Auglýsing Sérfræðingar kallaðir til Íslenska efnahagskerfið er ekki fyrsta ríkið sem farið hefur á hliðina , þótt umfangið hafi verið meira hérlendis en hjá flestum öðrum sem hafa gengið í gegnum slíkt . Þegar hið risastóra verkefni að endurskipuleggja hagkerfið lá fyrir var því hægt að horfa reynslu og árangur ýmissa annarra ríkja til að finna uppskriftir að velgengni eða víti til varnaðar . Margir sérfræðingar litu til Norðurlandaþjóðanna , einkum Finna og Svía , og hvernig þær höfðu brugðist við sinni bankakreppu snemma á tíunda áratugnum . Sérfræðingar frá þeim löndum komu hingað til lands til að aðstoða stjórnvöld fyrir tilstuðlan Alþjóðagjaldeyrissjóðsins , sem hafði þá tekin Ísland inn í svokallaða efnahagsáætlun , sem í fólst að sjóðurinn lánaði félausu ríkinu um 250 milljarða króna auk þess sem hin Norðurlöndin og Pólland tryggðu Íslandi aðgang að allt að 150 milljörðum króna í lánsfé . Á móti skuldbatt Ísland sig til að grípa til margháttaðra aðgerða til að ná efnahagslegum stöðugleika eftir það sem Alþjóðagjaldeyrissjóðurinn hafði kallað „ hinn fullkomna storm “ sem geysaði hér í október 2008 . Í áætluninni fólst endurreisn fjármálakerfis , að aðlaga ríkisfjármál að gjörbreyttum aðstæðum og endurnýja aðgang ríkisins að alþjóðlegum mörkuðum . Þá átti að vinna að lausn á skuldavanda íslenskra heimila og fyrirtækja og endurreisa traust á íslenskt efnahagslíf . Fjármálaeftirlit og Seðlabankinn eiga að vera saman Til að ná síðastnefnda markmiðinu , að endurreisa traust á íslenskt efnahagslíf , var Finninn KaarloJännäri fengið til að aðstoða íslendinga við að fara yfir regluverk og fjármálaeftirlit hérlendis . Jännäri var forstöðumaður fjármálaeftirlitsins í Finnlandi á árunum 1996 til 2007 og mjög reyndur bankaeftirlitsmaður sem þekkti slíkt breytingaferli mjög vel . Hann hafði líka verið forstöðumaður fjármálamarkaðadeildar finnska seðlabankans og verið bæði forstjóri og stjórnarformaður SKOP-bankans eftir að hann var tekinn yfir af finnskum stjórnvöldum snemma á tíunda áratugnum . Jännäri hafði auk þess sinnt margháttaðri ráðgjöf fyrir Alþjóðagjaldeyrissjóðinn , OECD og Seðlabanka Evrópu . Í áætlun stjórnvalda og Alþjóðagjaldeyrissjóðsins stóð að Jännäri myndi „ einkum beina sjónum að reglum um lausafjárstýringu , lán til tengdra aðila , stórar einstakar áhættur , krosseignatengsl og hagsmunalegt sjálfstæði eigenda og stjórnenda . “ Jännäri skilaði skýrslu í lok mars 2009 . Þar fjallaði hann meðal annars sérstaklega um framkvæmd og eftirlit með fjármálastarfsemi hérlendis . Hann sagði galla á þeim þáttum . Þar bæri hæst aðskilnaður Seðlabankans og Fjármálaeftirlitsins en Jännari taldi að sameina ætti þær stofnanir hið fyrsta , í það minnsta færa þær undir sama ráðuneyti . Hann sagði mikinn galla hafa verið fólginn í því fyrir hrun að Seðlabankinn heyrði undir forsætisráðuneytið og Fjármálaeftirlitið undir viðskiptaráðuneytið en það fæli það í sér að lítil samskipti væru á milli þessara stofnana sem þó þyrftu að hafa náið samráð . Í kjölfarið bjó ríkisstjórn Jóhönnu Sigurðardóttur til nýtt ráðuneyti , efnahags - og viðskiptaráðuneytið . Ráðuneytið tók við verkefnum á sviði efnahagsmála úr forsætisráðuneyti og fjármálaráðuneyti , þar með talið yfirstjórn Seðlabanka Íslands og Hagstofu Íslands . Starfsemi efnahagsskrifstofu forsætisráðuneytis fluttist til ráðuneytisins og hluti af efnahagsskrifstofu fjármálaráðuneytis . Þá fluttust málefni sem varða bókhald , endurskoðendur og ársreikninga til ráðuneytisins . Ráðuneytið erfði jafnframt flest verkefni viðskiptaráðuneytisins , meðal annars yfirstjórn Fjármálaeftirlitsins , Einkaleyfastofu og Samkeppniseftirlitsins . Ákvörðunin byggði á tillögum Jännäri . Þann 1. september 2012 , nokkrum mánuðum fyrir þingkosningarnar 2013 , var fjármálaráðuneytinu breytt í fjármála - og efnahagsráðuneyti . Verkefni á sviði efnahagsmála , þar með talið yfirstjórn yfir Seðlabanka Íslands og Fjármálaeftirliti , fluttist yfir í það ráðuneyti . Það skipulag hélst síðan eftir stjórnarskiptin vorið 2013 , þegar ríkisstjórn Framsóknarflokks og Sjálfstæðisflokks tók við völdum . Í janúar , þegar ríkisstjórn Sjálfstæðisflokks , Viðreisnar og Bjartrar framtíðar tók við völdum á Íslandi , undir forsæti Bjarna Benediktssonar , varð breyting á . Málefni Seðlabankans voru færð frá fjármála - og efnahagsráðuneytinu yfir til forsætisráðuneytisins . Þar með var yfirstjórn yfir Seðlabanka Íslands og Fjármálaeftirlits slitin aftur í sundur , þvert á þær ráðleggingar sem Jännäri hafði veitt eftir bankahrunið . Kjarninn leitaði eftir skýringum á þessum breytingum hjá forsætisráðuneytinu í febrúar . Í svari þess kom fram að rökin fyrir flutningnum fælust í því að vegna sjálfstæðis Seðlabankans væri æskilegt að yfirstjórn hans og samþykkt peninga - og gengisstefnu sé í öðru ráðuneyti en því sem fer með fjármál ríkisins . Náin tengsl væru milli fjármála - og efnahagsráðuneytisins og Seðlabankans á ýmsum sviðum . „ Þar má nefna fjárhagsleg samskipti Seðlabanka og ríkissjóðs , gengismál og nú á síðustu árum losun fjármagnshafta , samskipti um efnahagsmál og samskipti við lánshæfismatsfyrirtæki og alþjóðastofnanir . Rökin fyrir flutningi málefna Seðlabankans yfir til forsætisráðuneytisins felast í því að vegna sjálfstæðis Seðlabankans sé æskilegt að yfirstjórn hans og samþykkt peninga - og gengisstefnu sé í öðru ráðuneyti en því sem fer með fjármál ríkisins . “ Mennirnir tveir sem mynduðu saman ríkisstjórn eftir kosningarnar 2013 , Sigmundur Davíð Gunnlaugsson og Bjarni Benediktsson , tókust á um þessi mál í þinginu í gær . Sigmundur Davíð spurði Bjarna þar um þær breytingar sem gerðar voru hjá nýrri ríkisstjórn að færa málefni Seðlabankans frá fjármálaráðuneytinu og til forsætisráðuneytisins . Hann vitnaði í ofangreint svar Bjarna við fyrirspurn Kjarnans um málið . Sigmundur Davíð spurði hvenær Bjarni hefði uppgötvað þetta , hvort það hefði verið áður en hann tók við embætti fjármálaráðherra eða á meðan , og hvaða hagsmunir hefðu orðið ofan á hjá honum sjálfum þegar hagsmunaárekstrar hefðu komið upp . Bjarni svaraði því til að þetta væru ein rökin fyrir því að færa málefni Seðlabankans milli ráðuneyta . Það væri vegna tiltölulega nýrrar lagabreytingar , og meðal annars vegna þess að Seðlabankinn geti við vissar aðstæður kallað eftir framlagi frá ríkinu . Bjarni segist ætla að lyfta upp því hlutverki forsætisráðuneytisins sem hafi með hagstjórn almennt að gera , og ráða inn sérfræðinga í forsætisráðuneytið í þessu skyni . Til stendur að selja þá banka sem voru endurreistir eftir bankahrunið á næstu misserum . Nú standa yfir viðræður um að kaupa helmingshlut í Arion banka og skrá bankann í kjölfarið á markað . Þeir sem að þeim tilraunum standa eru annars vegar bandarískir vogunarsjóðir og hins vegar íslenskir lífeyrissjóðir . Til viðbótar er það yfirlýst stefna sitjandi ríkisstjórnar að selja allan hlut ríkisins í Íslandsbanka og stærstan hlut þess í Landsbankanum . Því er þess skammt að bíða , gangi áætlanir eftir , að bönkum verði aftur stjórnar beint af einkafjárfestum með önnur markmið en hafa verið í fyrirrúmi hjá þeim á endurreisnartíma íslensks efnahagslífs . Og þau lögmál sem giltu á árunum fyrir hrun verði aftur ofan á á íslenskum fjármálamarkaði . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .